text: Båd kæntret ved Årø
  11 oktober 2015 kl. 16.58
  En sejltur endte søndag med en tur i vandet for en mand fra Jels. Han kæntrede ud for Årø, men blev hurtigt reddet i land.
  En 62-årig mand fra Jels kæntrede søndag eftermiddag ud for Årø i Haderslev Fjord. Det oplyser Syd- og Sønderjyllands Politi til TV SYD.
  Redningsaktionen gik heldigvis hurtigt, fordi en tysk turist kort efter spottede en person i vandet, og ringede 112. Derefter blev både en redningshelikopter og en båd fra Dansk Søredningsselskab sendt afsted, og de var på stedet godt og vel 20 minutter senere.
  Mand kæntret i Lillebælt v/Årø. Fik sig reddet op på kølen og efterfølgende bjærget af redningsbåd.Lidt nedkølet men ellers uskadt #politidk
  Redningsfartøjerne nåede frem til kæntringsstedet samtidigt, og fandt manden siddende på kølen af sin båd. Han blev herefter reddet i land.
  Ifølge politiet har manden det godt, men er en smule forfrossen efter uheldet - dog ikke noget værre end at en varm kop kaffe kan klare det.
  Det er uvist hvorfor manden kæntrede.
  